ઝાલાવાડમાં છેલ્લા પાંચ વર્ષથી કપાસ સહિતના પાકના પોષણક્ષમ ભાવો ન મળતા ખેડૂતોની આર્થિક સ્થિતિ દયનીય બની ગઈ છે. સુરેન્દ્રનગર જિલ્લાના મોટાભાગના જળશયો હાલ તળીયા ઝાટક છે. સુરેન્દ્રનગર જિલ્લામાં દુષ્કાળના ડાકલા વાગી રહ્યા છે ત્યારે રાજ્ય સરકાર સુરેન્દ્રનગર જિલ્લાના સાત તાલુકાના ૪૧૨ ગામોને અછતગ્રસ્ત જાહેર કરતાં રાહતની લાગણી ફેલાઈ છે. સુરેન્દ્રનગર જિલ્લામાં પાંચમાંથી ચાર વિધાનસભાની બેઠકો કોંગ્રેસે કબ્જો જમાવ્યો છે ત્યારે એકમાત્ર વઢવાણ વિધાનસભામાં ભાજપનો ગઢ સચવાયો છે. પરંતુ ખોબલેને ધોબલે મત આપનાર વઢવાણ શહેર અને ગામડાઓને અછતગ્રસ્તમાંથી બાકાત કરવામાં આવતા રોષની લાગણી ફેલાઈ છે ત્યારે વઢવાણ તાલુકાના અનેક ગામોમાં ર૫૦ મિ.મિ.થી ઓછો વરસાદ ઓછો પડ્યો હોવા છતાં અછતગ્રસ્ત જાહેર ન કરતા અન્યાયની લાગણી ફેલાઈ હતી. આથી વઢવાણ, ચૂડા અને ચોટીલા તાલુકાને અછતગ્રસ્ત જાહેર કરવાની માગ સાથે ધરણા કરાયા હતા. જેમાં સુરેન્દ્રનગર કલેક્ટર કચેરી બહાર શનિવારના રોજ ઝાલાવાડવાસીઓએ પ્રતિક ઉપવાસ કર્યા હતા.